受詔修書述懷感事三十韻
作者：楊億
朝代：宋

paragraphs: 太極垂裳日，中原偃革初。
樓船秋發詠，衡石夜程書。
好問虚前席，徴賢走傳車。
蓬莱侔漢制，煨燼訪秦餘。
紬繹資金匱，規模出玉除。
紛綸開四部，秘邃接千廬。
飫賜雙雞膳，親迴六尺輿。
華芝下閶闔，白羽擁儲胥。
望氣成龍虎，披文辯魯魚。
清光無咫尺，玄覽亦躊躇。
羣彦揮鉛筆，微生濫石渠。
嵇康真懶慢，謝客本空疏。
講學情田埆，談經腹笥虚。
月評依許劭，文體慕相如。
雅飲歡娛洽，清言鄙吝祛。
彌旬容出沐，終日喜羣居。
撫已慚鳴玉，歸田憶荷鋤。
池籠養魚鳥，章服裹猿狙。
圜府愁尸禄，天閽愧弊裾。
虚名同鄭璞，散質類荘樗。
國士誰知我，鄰家或侮予。
放懷齊指馬，屏息度羲舒。
寡婦宜憂緯，三公亦灌蔬。
危心惟觳觫，直道忍蘧蒢。
往聖容巢許，先儒美甯蘧。
晨趨歎勞止，夕惕念歸與。
秦痔疏杯酒，顔瓢賴斗儲。
如諧曲肱卧，猶可直鈎漁。
矯矯龜銜印，翩翩隼畫旟。
一麾終遂志，阮籍去騎驢。